b'\n_START_ARTICLE_\nDavid C. H. Austin\n_START_PARAGRAPH_\nDavid Charles Henshaw Austin OBE (16 februarie 1926 la Albrighton, Bridgnorth, Marea Britanie \xe2\x80\x93 18 decembrie 2018 \xc3\xaen acela\xc8\x99i ora\xc8\x99) a fost unul dintre cei mai importan\xc8\x9bi flori\xc8\x99ti din toate timpurile, cel mai cunoscut creator de soiuri noi de trandafiri, cu 250 de specii ce \xc3\xaei poart\xc4\x83 numele._NEWLINE_Trandafirii Engleze\xc8\x99ti David Austin sunt faimo\xc8\x99i \xc3\xaen \xc3\xaentreaga lume \xc8\x99i se bucur\xc4\x83 de un prestigiu deosebit. La nun\xc8\x9bile regale din Marea Britanie \xc8\x99i din alte \xc8\x9b\xc4\x83ri, dar \xc8\x99i la nun\xc8\x9bile celebrit\xc4\x83\xc8\x9bilor au fost folosi\xc8\x9bi trandafirii de gr\xc4\x83din\xc4\x83 din soiurile \xe2\x80\x9dEnglish Roses\xe2\x80\x9d create de c\xc4\x83tre David Austin. N\xc4\x83scut \xc3\xaen Marea Britanie, David Austin \xc8\x99i-a dedicat 75 de ani din via\xc8\x9b\xc4\x83 trandafirilor, pasiune \xc3\xaenceput\xc4\x83 \xc3\xaen adolescen\xc8\x9b\xc4\x83. David Charles Henshaw Austin a fost recompensat cu Ordinul Imperiului Britanic - Order of the British Empire \xc3\xaen anul 2007 \xc3\xaen grad de Ofi\xc8\x9ber.\n_START_SECTION_\nActivitatea profesional\xc4\x83 \xc3\xaen domeniul floristic\n_START_PARAGRAPH_\nDavid Austin \xc8\x99i-a descoperit pasiunea pentru trandafiri \xc3\xaenc\xc4\x83 din adolescen\xc8\x9b\xc4\x83, \xc3\xaen anii 1930-1940. El a observat c\xc4\x83 vechii trandafiri, fa\xc8\x9b\xc4\x83 de cei hibrizi, de\xc8\x99i au un miros fenomenal \xc8\x99i arat\xc4\x83 bine, nu au aceia\xc8\x99i diversitate de culoare \xc8\x99i nu se pot \xc3\xaenmul\xc8\x9bi la fel. \xc3\x8entreaga sa carier\xc4\x83 a fost dedicat\xc4\x83 acestui obiectiv, de a combina cele dou\xc4\x83 tipuri de trandafiri, \xc3\xaen c\xc4\x83utarea trandafirului perfect. _NEWLINE_Trandafirii dezvolta\xc8\x9bi de David Austin sunt un mix \xc3\xaentre aspectul superb \xc8\x99i mirosul foarte puternic al trandafirilor de odinioar\xc4\x83 \xc8\x99i soiurile hibride de trandafiri moderni, cu varietate mai mare de culori \xc8\x99i rezisten\xc8\x9b\xc4\x83 crescut\xc4\x83. Prin cele 250 de soiuri de trandafiri, David Austin a oferit mireasm\xc4\x83 \xc8\x99i culoare gr\xc4\x83dinilor \xc8\x99i aranjamentelor florale din \xc3\xaentreaga lume._NEWLINE_An de an, David Austin a lansat pe pia\xc8\x9b\xc4\x83 \xc3\xaentre trei \xc8\x99i nou\xc4\x83 trandafiri noi dezvolta\xc8\x9bi de el. De la primele r\xc4\x83saduri \xc8\x99i p\xc3\xa2n\xc4\x83 la punerea pe pia\xc8\x9b\xc4\x83, lui David \xc3\xaei trebuiau c\xc3\xa2te nou\xc4\x83 ani de cercetare \xc8\x99i testare pentru fiecare trandafir. Costurile totale pentru realizarea trandafirului David Austin \xe2\x80\x93 Juliet, spre exemplu, au dep\xc4\x83\xc8\x99it valoarea de trei milioane de lire. De aceea trandafirul Juliet este cunoscut sub numele de \xe2\x80\x9dtrandafirul de trei milioane de lire\xe2\x80\x9d. Pentru fiecare soi dezvoltat, David \xc8\x99i echipa lui cultivau peste 120.000 de fire de trandafiri, \xc3\xaen scop de cercetare \xc8\x99i testare. Trandafirii David Austin sunt disponibili \xc8\x99i \xc3\xaen Rom\xc3\xa2nia, fiind deja utiliza\xc8\x9bi de mai mul\xc8\x9bi ani pentru buchete sau aranjamente florale deosebite. \xc3\x8en vara anului 2018, o expozi\xc8\x9bie desf\xc4\x83\xc8\x99urat\xc4\x83 la Bucure\xc8\x99ti, le-a oferit iubitorilor de flori ocazia s\xc4\x83 admire 3.000 de trandafiri din soiurile nobile \xe2\x80\x9cGarden Rose\xe2\x80\x9d \xc8\x99i \xe2\x80\x98\xe2\x80\x99David Austin\xe2\x80\x99\xe2\x80\x99, trandafiri cu totul speciali, folosi\xc8\x9bi din bel\xc8\x99ug la nunta regal\xc4\x83 dintre Meghan \xc8\x99i Harry. Alina Neac\xc8\x99a, organizatoarea evenimentului din Bucure\xc8\x99ti, a declarat: \xe2\x80\x9dTrandafirii David Austin nu sunt doar frumo\xc8\x99i, ci \xc8\x99i foarte parfuma\xc8\x9bi \xc8\x99i extrem de pre\xc8\x9bio\xc8\x99i. Un buchet cu trandafiri engleze\xc8\x99ti, cu o istorie de mai bine de 80 de ani, va fi \xc3\xaentotdeauna la mod\xc4\x83. Ne putem bucura de ace\xc8\x99ti trandafiri nobili intre cinci si \xc8\x99apte zile \xc3\xaentr-un aranjament floral \xc8\x99i putem observa cum \xc3\xaenfloresc pe zi ce trece, lucru neobi\xc8\x99nuit in zilele noastre, c\xc3\xa2nd aten\xc8\x9bia clientului se duce c\xc4\x83tre trandafirii care nu miros, nu \xc3\xaenfloresc, dar care rezista p\xc3\xa2n\xc4\x83 la 14 zile \xc3\xaen vaz\xc4\x83.\xe2\x80\x9d\n_START_SECTION_\nPremii interna\xc8\x9bionale\n_START_PARAGRAPH_\nPentru recunoa\xc8\x99terea contribu\xc8\x9biei sale extraordinare la dezvoltarea at\xc3\xa2tor specii de trandafiri, David Austin a fost recompensat cu medalia de aur la prestigiosul eveniment anual Royal Horticultural Society - Chelsea Flower Show. \xc3\x8en anul 2007 a fost numit cavaler al Imperiului Britanic pentru servicii deosebite aduse \xc3\xaen domeniul horticulturii. Trandafirii s\xc4\x83i au primit numeroase premii, fiind vota\xc8\x9bi de mai multe ori \xe2\x80\x9dtrandafirii anului\xe2\x80\x9d \xc3\xaen Marea Britanie dar \xc8\x99i la nivel mondial. Gr\xc4\x83dina amenajat\xc4\x83 de David Austin \xc3\xaen cadrul Chelsea Flower Show constituie atrac\xc8\x9bie pentru vizitatori. David este autorul mai multor c\xc4\x83r\xc8\x9bi de referin\xc8\x9b\xc4\x83 \xc3\xaen domeniu.'